Državna agencija za istrage i zaštitu

Državna agencija za istrage i zaštitu, također poznata po akronimu SIPA (), jest bosanskohercegovačka državna policijska agencija osnovana 2002. sa sjedištem u Istočnom Sarajevu. Pored sjedišta u Istočnom Sarajevu, SIPA raspolaže sa regionalnim uredima u Banjoj Luci, Mostaru i Tuzli. SIPA je pod direktnom upravom Ministarstva sigurnosti BiH. SIPA je prva policijska agencija na državnom nivou nakon potpisivanja Dejtonskog mirovnog sporazuma i zbog toga predstavlja važan uslov za približavanje BiH Evropskoj uniji.

 Historijat 
Državna agencija za istrage i zaštitu (SIPA) osnovana je 2002. godine, usvajanjem Zakona o Agenciji za informacije i zaštitu Bosne i Hercegovine, kojim je ova sigurnosna agencija definirana kao samostalna institucija BiH. Prvobitnim aktom o osnivanju, SIPA-ina nadležnost je definisana kao: prikupljanje i obrada podataka od interesa za provođenje međunarodnih i krivičnih zakona BiH, zaštita vrlo važnih ličnosti, diplomatsko-konzularnih predstavništava i objekata institucija Bosne i Hercegovine, te diplomatskih misija, sa vrlo ograničenim policijskim ovlaštenjima i to samo u dijelu zaštite

Usvajanjem Zakona o Državnoj agenciji za istrage i zaštitu u junu 2004. godine, Agencija za informacije i zaštitu transformirana je u Državnu agenciju za istrage i zaštitu, te je dobila policijska ovlaštenja, a iako je tada stavljena pod kontrolu Ministarstva sigurnosti Bosne i Hercegovine, ostala je operativno samostalna Time je SIPA postala prva policijska agencija koja svoju nadležnost ima na cijeloj teritoriji BiH bez obzira na entitetske i kantonalne granice. Taj momenat označava početak pravog razvitka SIPA-e i jačanja njene operativne sposobnosti.

Ovim zakonom SIPA je definisana kao upravna organizacija Ministarstva sigurnosti BiH sa operativnom samostalnošću. Novim zakonom su znatno proširene nadležnosti SIPA-e, pa je Agencija nadležna i za sljedeće aktivnosti: sprečavanje, otkrivanje i istraga krivičnih djela iz nadležnosti Suda BiH, a posebno organiziranog kriminala, terorizma, ratnih zločina, trgovine ljudima i drugih krivičnih djela protiv čovječnosti i vrijednosti zaštićenih međunarodnim pravom, te teškog finansijskog kriminala, fizička i tehnička zaštita osoba i objekata, te zaštita ugroženih svjedoka i svjedoka pod prijetnjom.

Nakon donošenja Zakona o Direkciji za koordinaciju policijskih tijela i agencijama za podršku policijskoj strukturi Bosne i Hercegovine i 2008. godini, kao i Zakona o izmjenama i dopunama Zakona o Državnoj agenciji za istrage i zaštitu, od početka 2011. godine poslovi i aktivnosti zaštite ličnosti i objekata iz nadležnosti SIPA-e prešli su u nadležnost Direkcije za koordinaciju policijskih tijela BiH.

 Organizacija 
Agencija za informacije i zaštitu BiH je u trenutku osnivanja imala svega tri zaposlene osobe. Vremenom i proširivanjem nadležnosti SIPA-e rasla i potreba za većim brojem službenika uposlenih na različitim poslovima unutar agencije. Danas, SIPA raspolaže sa blizu 850 uposlenih, raspoređenih unutar 11 organizacionih jedinica. Sjedište SIPA-e je u Istočnom Sarajevu u ulici Nikole Tesle 59, a također raspolaže i sa dodatna tri regionalna ureda širom BIH. Ti uredi su smješteni u Banjoj Luci, Mostaru i Tuzli.
270px|mini|desno|Anti-teroristicki SOF tim na vjezbi u Konjicu, Titovom Bunkeru.

SIPA-a je organizirana unutar 11 organizacionih jedinica, sjedište SIPA-e i tri regionalna ureda:
 Sektor za planiranje, analitiku, saradnju i informiranje
 Kriminalističko-istražni odjel
 Odjel za unutrašnju kontrolu
 Sektor za istraživanje ratnih zločina i krivičnih djela kažnjivih po međunarodnom humanitarnom pravu
 Finansijsko-obavještajni odjel
 Jedinica za specijalnu podršku
 Sektor za administraciju i unutrašnju podršku
 Sektor za materijalno-finansijske poslove
 Jedinica interne revizije
 Odjel za zaštitu svjedoka
 Sektor za operativnu podršku
 Sjedište SIPA-e Istočno Sarajevo
 Regionalni ured Banja Luka
 Regionalni ured Mostar
 Regionalni ured Tuzla

 Oprema 
SIPA je opremljena taktičkom opremom koju koriste većina antiterorističkih agencija u razvijenim zemljama svijeta. Neka od najčešće korištenih oružja su automatske puške AK47 i AK74u, M4 puška, Heckler i Koch MP5, H&K G3, G36, razne snajperske puške, CZ 99, Glock 17, puška Scar-L CQC, automat P90, snajper Accuracy International Lapua Magnumte, te reagensi za kontrolu mase. Pored navedenog, SIPA koristi specijalizirane taktičke prsluke otporne na višekalibarsko oružje, alate za nasilan ulazak u objekte, optiku za noćno izviđanje i djelovanje i ostalo. SIPA-a se tokom godina služila raznim markama i tipovima vozila za različite namjene. Neki od njih su: različite verzije Hummera, BRDM-2, Iveco vozila, Toyota Land Cruiser, VW Golf, VW Transporter i Mercedes-Benz G-270 vozila proizvedena posebno za policijske namjene.
Pored vozila za kopnenu upotrebu, policijski službenici SIPA-e koriste i različite vrste letjelica za djelovanje iz zraka. Neka od tih letjelica su: Bell 206 Jet Ranger, Bell 212 twin, Mil Mi-8, Soko Gazelle Gama i UH-1H.

 Međunarodna pomoć 
Mnoge ambasade smještene u Bosni i Hercegovini i njihove vlade prepoznale su značaj agencije SIPA, te stoga godinama potpomažu rad ove agencije kroz doniranu opremu u materijalnom i tehničkom smislu. Nadalje, uz pomoć međunarodnih faktora prisutnih u BIH, službenici SIPA-e su u mogućnosti da unapređuju i usavršavaju svoje znanje i vještine u najkvalitetnijim policijskim agencijama i akademijama širom svijeta. SIPA također ima obavezu bliske saradnje sa svim obavještajno-sigurnosnim agencijama u BIH, kao i sa EUPM, Interpol i ICITAP agencijama.

 Misija i obaveze 
Danas SIPA-a ima mnoštvo zakonom propisanih misija i obaveza u skopu svog djelovanja. Neke od tih obaveza su:
 suzbijanje i borba protiv terorizma
 suzbijanje i borba protiv organiziranog kriminala
 suzbijanje i borba trgovine ljudima
 suzbijanje i borba protiv teškog finansijskog kriminala i korupcije
 otkrivanje i istraživanje krivičnih djela ratnih zločina
 zaštita svjedoka u predmetima pred Sudom BIH
 pružanje zaštite svim građanima u BiH i unapređenje njihovog osjećaja sigurnosti i povjerenja u sigurnosni sistem
 jačanje saradnje sa javnošću i drugim agencijama prilikom provođenja zakona
 očuvanje liderske pozicije i prepoznatljivog partnerstva tokom provođenja međunarodnih istraga
 borba protiv svih oblika i vrsta kriminala u nadležnosti Suda BIH i tužilaštva BIH

 Također pogledajte 
 EUPM
 Interpol
 OSA - Obavještajno-sigurnosna agencija BIH

 Reference 

Kategorija:Institucije Bosne i Hercegovine
Kategorija:Sigurnosne agencije Bosne i Hercegovine
Kategorija:Ministarstvo sigurnosti Bosne i Hercegovine
Kategorija:Organizacije osnovane 2002.